מייסדי בן אנד ג'ריס, בן כהן וג'רי גרינפילד
גלידות בן אנד ג'ריס במהדורה הישראלית
גלידריה של בן אנד ג'ריס בסינגפור
**בן אנד ג'ריס** (באנגלית: **Ben & Jerry's**) הוא מותג גלידות, פרוזן יוגורט וסורבטים של החברה האמריקאית.Ben & Jerry's Homemade Holdings Inc שבסיסה בסאות' ברלינגטון (אנ') (פרוור של העיר ברלינגטון) שבוורמונט, ומפעל הייצור העיקרי שלה נמצא בווטרברי (אנ'), גם כן בוורמונט. מאז אפריל 2000 החברה נמצאת בבעלות התאגיד הבינלאומי יוניליוור. לפי נתוני יוניליוור המותג מהווה כ-3% משוק הגלידה הבינלאומי, ומכירותיו צמחו בשנת 2021 ב-9% וגברו על הצמיחה הבסיסית הכוללת של 4.5%.

היסטוריה
--------

בשנת 1977 השתתפו בן כהן וג'רי גרינפילד, צמד ילדי פרחים ממשפחות יהודיות, ילידי מדינת ניו יורק שבארצות הברית, בקורס בהתכתבות להכנת גלידה מטעם אוניברסיטת מדינת פנסילבניה. ב-5 במאי 1978 פתחו השניים בהשקעה של 12,000 דולר דוכן לממכר גלידה בתחנת דלק בברלינגטון שבוורמונט. היות שבן כהן סבל מתתרנות בחרו השניים להעשיר את טעמה של הגלידה על ידי הוספת חתיכות גדולות של אגוזים, שוקולד וכדומה וכך ליצור מרקם שונה מהרגיל.

ב-5 במאי 1979, במלאת שנה לפתיחת החנות, נערך לראשונה "יום גביע-חינם" (free cone day), שבו חולקה גלידה ללא תשלום לעוברים ושבים. מאז נפתחו סניפים רבים ו"יום גביע-חינם" הפך למסורת שנתית בכל רחבי ארצות הברית, הגם שהמועד משתנה משנה לשנה. בשנת 1980 שכרו בן וג'רי מבנה בברלינגטון ובו החלו לארוז את הגלידות שייצרו במכלים של פיינט. ב-1981 נפתחה חנות ראשונה לממכר גלידות בן אנד ג'ריס בידי זכיין. ב-1983 ייצרה החברה את מנת הגלידה (סאנדיי) הגדולה בעולם בסנט אלבנס שבוורמונט. משקל המנה היה 27,102 פאונד (כ-12.3 טונות).

בשנת 1984 ניסתה חברת "האגן דאז" למנוע את חלוקת הגלידות של בן אנד ג'ריס בבוסטון. בן אנד ג'ריס הגישה תביעה נגד החברה האם של "האגן דאז", פילסברי, וניהלה מסע פרסומי תחת הכותרת What’s the Doughboy Afraid Of? (ממה פוחדת דואובוי? דואובוי, איש הבצק, הוא סמלה המסחרי של פילסברי). ב-1987 ניסתה "האגן דאז" בשנית להבטיח לעצמה זכות חלוקה בלעדית, ובן אנד ג'ריס הגישה תביעה נוספת נגד פילסברי.

בשנת 1986 השיקה בן אנד ג'ריס את ה-Cowmobile, בית נייד שנועד לחלק גלידות של החברה ללא תשלום ברחבי ארצות הברית. מייסדי החברה נהגו ברכב המיוחד בעצמם והגישו את הגלידה ללקוחות. הרכב עלה בלהבות ארבעה חודשים לאחר השקתו. ב-1988 זכו בן וג'רי בתואר "אנשי השנה בעסקים קטנים בארצות הברית", שהוענק להם על ידי הנשיא רונלד רייגן.

באפריל 2000 נרכשה החברה על ידי תאגיד המזון הבינלאומי יוניליוור. כיום שני המייסדים אינם מעורבים עוד בניהול השוטף של החברה. זמן קצר לאחר הרכישה לקה בן כהן בהתקף לב, והיו סימנים שונים לכך שהדבר נבע ממתיחות בינו לבין יוניליוור והמנהל שמינתה, אשר לא גילו נאמנות לחזון המקורי של החברה.

קו מוצרים
---------

### בן אנד ג'ריס טבעוני

באפריל 2015 הודיעה החברה כי תיענה לבקשת הצרכנים ותייצר גלידות טבעוניות - ללא מוצרים מהחי. מאוחר יותר, בינואר 2016, הודיעה כי תשיק ארבעה טעמים חדשים בסדרת הגלידות הטבעוניות שלה.

לאור הביקוש הרב של הקהל הטבעוני ושל האלרגים לחלב ולביצים בישראל, ב-8 בפברואר 2017 החלה המכירה במפעלי החברה בבאר טוביה וביבנה. שבוע לאחר מכן הופצו הגלידות ברחבי ישראל.

בן אנד ג'ריס בטלוויזיה ובקולנוע
-------------------------------

השם "בן אנד ג'ריס" זכה להתייחסויות רבות בטלוויזיה ובקולנוע. בסדרת הטלוויזיה "טווין פיקס" נקראו האחים במשפחת הורן בן וג'רי, ובאחד הפרקים בן אוכל גלידה ומתאר את רשימת מרכיביה. בשנת 1998, בפרק בסדרת הטלוויזיה "הסימפסונים" - Lisa Gets an A - הומר מזכיר כמה מן הטעמים המיוחדים של גלידות בן אנד ג'ריס. בקטע הפתיחה רושם בארט על הלוח "I will not scream / for ice cream". בשנת 2006 זכתה החברה להתייחסות פרודית בסדרה "סאות' פארק", בפרק בו הוצגה החברה Jen & Berry's Frozen Yogurt and Ice Cream. ב-5 במרץ 2007 הציגו בן וג'רי בתוכנית הטלוויזיה הקומית "הקולבר ריפור" את טעם הגלידה החדש "סטיבן קולבר'ס אמריקון דרים" ואת הארגון TrueMajority שהוקם על ידי בן כהן לשם קידום מדיניות ליברלית יותר של הממשל בארצות הברית. בסדרה סקראבס מתאר הגיבור ג'ון דוריאן מקרה שבו נפגע בעינו מגלידה בטעם צ'אנקי מאנקי (אחד הטעמים הפופולריים של בן אנד ג'ריס).

בסרט הקולנוע משנת 2000 "איזה מין שוטרת" (Miss Congeniality) מזמינה הגיבורה (בגילומה של סנדרה בולוק) פיינט שלם של גלידת בן אנד ג'ריס בטעם עוגיות שבבי שוקולד בעת ארוחת הצהריים. בסרט "ברידג'ט ג'ונס: עובדות החיים" מ-2004 מציינת הגיבורה, בעודה אוכלת ממכל גלידה, כי יש לה מערכת יחסים עם שני גברים - שם האחד בן ושם האחר ג'רי. הלצה דומה שימשה גם בסדרת הטלוויזיה המצוירת "איש משפחה". באחד הפרקים צופה משפחת גריפין בתוכנית טלוויזיה שבה משוחחות שתי נשים אגב אכילת גלידה. האחת אומרת לרעותה כי היא חברתה השלישית הטובה ביותר; מששואלת החברה מי הם שני החברים הראשונים מתקבלת התשובה "בן וג'רי".

פעילות חברתית, סביבתית ופוליטית
-------------------------------

בעקבות שמועות שהציעו ש"בן אנד ג'ריס" תמכו בהגנת מומיא אבו ג'אמאל שהורשע בשנת 1982 ברצח שוטר משטרת פילדלפיה, דניאל פוקנר, החברה אישרה כי בן כהן אכן חתם על עצומה, כאזרח פרטי, וביקש "יש לתמוך במערכת המשפט האמריקאית באופן מלא במקרה הזה".

בשנת 1985 נוסדה קרן בן אנד ג'ריס לשם מימון פרויקטים חברתיים. לקרן הוקצו 7.5% מרווחי החברה לפני מס. בשנת 1992 ניהלה החברה מסע משותף עם הקרן להגנת ילדים (Children’s Defense Fund), שמטרתו להציב את צורכיהם הבסיסיים של ילדים בראש סדר היום הלאומי. משנת 2001 נארזות הגלידות במכלי קרטון ידידותיים לסביבה (ללא תוספת כלור). החברה שיתפה ועודנה משתפת פעולה עם שורה של ארגונים בעלי יעדים חברתיים וסביבתיים, לרבות הקרן העולמית לשימור חיות הבר - עמה הוקמה המכללה לשינוי אקלימי.

בין השנים 2005–2008, החברה שיתפה פעולה עם חוקר הקוטב מארק קורנליסן והקרן העולמית לשימור חיות הבר (WWF) להפעלת המכללה לשינוי האקלים, יוזמה להכשרת צעירים בתקשורת ובקמפיין סביב שינויי אקלים.

בתחילת שנת 2010 הודיעה החברה כי היא מתחייבת שעד סוף שנת 2013 כל רכיבי הגלידה יופקו בסחר הוגן, שמבטיח מחיר הוגן לחקלאים, ובהתאם - מפעל הגלידה שלה בישראל הפך למפעל המזון הישראלי שכל מוצריו מקבלים אישור זה.

בסוף אפריל 2014 חתמה החברה על קמפיין "הילחמו למען השונית", שותפות בין הקרן העולמית לשימור חיות הבר (WWF) באוסטרליה לבין החברה לשימור ימי אוסטרלי (AMCS). ראש הממשלה קמפבל ניומן והסנטור של מדינת קווינסלנד, מאט קנאוון, אמרו שניהם כי בן אנד ג'ריס משמיעים הצהרות מטעות שמגזימות בתיאור ההשפעה המזיקה שיש לתוכניות ממשלתיות המוצעות על שונית המחסום הגדולה, ושר הסביבה אנדרו פאוול אמר כי "האנשים היחידים שמדברים על הוצאת השונית הם בן אנד ג'ריס ויוניליוור. אם הייתם מבינים את העובדות, הייתם רוצים להחרים את בן אנד ג'ריס". דובר המותג האוסטרלי בן אנד ג'ריס, קלי סוויק, הגיב כי "בן אנד ג'ריס מאמינה כי חפירה והשלכת פסולת במימי מורשת עולמית סביב אזור הפארק הימי יפגעו באקולוגיית השונית. זה איום על בריאות אחד האוצרות האיקוניים ביותר באוסטרליה."

בפברואר 2016, בן כהן יצר טעם גלידה בשם "הכמיהה של ברני", בתמיכה במועמדותו של סנאטור ברני סנדרס לנשיאות בפריימריז הדמוקרטיים של 2016 נגד מזכירת המדינה הילרי קלינטון. הטעם כלל גלידת נענע רגילה מכוסה בשכבה מוצקה של שוקולד נענע. לדברי כהן, "דיסק השוקולד מייצג את הרוב העצום של הרווחים הכלכליים שמגיעים רק לאחוז העליון מאז סיום המיתון. מתחתיו, כולנו. זה נעשה במטרה להציג לראווה את הנושאים החברתיים-כלכליים של ארצות הברית."

באפריל 2016 נעצרו בן כהן וג'רי גרינפילד בהפגנות התעוררות הדמוקרטיה על מדרגות הקפיטול בוושינגטון הבירה.

במאי 2017 הודיעה החברה כי לא תמכור שני כדורי גלידה בעלי טעם זהה באוסטרליה, בשל סירובה של ממשלת אוסטרליה להכשיר נישואים חד מיניים. הם אמרו ש"זה יעודד את המעריצים ליצור קשר עם חברי הפרלמנט שלהם כדי להודיע להם שהגיע הזמן להפוך נישואים שווים לחוקיים!" עמדה זו, לדבריהם, תימשך זמן רב כל עוד נדרשו לגילוי של נישואים חד-מיניים.

ביוני 2018, הודיעה החברה על תמיכתה בזכותם של כ-9,000 מבקשי מקלט אפגניים להישאר בשוודיה.

ב-30 באוקטובר 2018 הפיקה החברה מהדורת גלידה בטעם "PeCAN Resist" ("פקאן מחאה"). טעם זה לטענת החברה נועד למחות נגד האג'נדה הרגרסיבית של ממשלו של נשיא ארצות הברית דונלד טראמפ ומעודד פעילים הנאבקים בדיכוי, התנהגות סביבתית מזיקה וחוסר צדק. הוא שווק כ"קמפיין לליקוק ולתמיכה בנלחמים ליצירת אומה צודקת ושוויונית יותר מכולנו". בהמשך השנה, החברה הודיעה על תרומה בסך 25 אלף דולר למספר ארגונים, בהם מצעד הנשים. הדבר הוביל להאשמות של החברה בעידוד אנטישמיות, כיוון שמצעד הנשים מקושר ללינדה סרסור.

ביולי 2019 הודיעה החברה על כוונתה לסיים את הזיכיון לזכיין הישראלי, עקב סירובו להיענות לדרישתה להפסיק את מכירת מוצרי החברה ביהודה ושומרון (ראו בהרחבה להלן).

באוגוסט 2019 הם ייצרו עוד טעם של ברני סנדרס בשם "הגב של ברני". הוא לא היה למכירה בחנויות, אלא הוענק כפרס ל-40 זוכים בתחרות. בן כהן פרסם שהוא תמך בסנדרס לנשיאות ארצות הברית.

בשנת 2020 הודיעה החברה כי היא מתכננת להצטרף לקמפיין "#StopHateForProfit", תוך עצירת פרסום בתשלום בפייסבוק ובאינסטגרם. החברה אמרה כי היא מבקשת מפייסבוק "לנקוט בפעולות הברורות והמשמעיות שקראו לקמפיין לעצור את השימוש בפלטפורמה שלה כדי להפיץ ולהגביר את הגזענות והשנאה."

באוגוסט 2020 תמכה החברה, בסדרת ציוצים בטוויטר שכוונו אל שרת הפנים הבריטית פריטי פאטל, בכניסת מהגרים לא חוקיים ופליטים מצרפת לבריטניה דרך תעלת למאנש (אנ'). החברה טענה ש"אנשים אינם יכולים להיות בלתי חוקיים."

בינואר 2021 החברה פרסמה ציוץ הקורא להפעלת התיקון ה-25 לחוקת ארצות הברית כנגד הנשיא האמריקאי, דונלד טראמפ, בעקבות ההסתערות על הקפיטול ואמרו "אתמול לא הייתה מחאה - זו הייתה מהומה למען שמירת העליונות הלבנה."

בן אנד ג'ריס בישראל
-------------------

סמליל בן אנד ג'ריס בעברית, שעוצב בעקבות הפשרה עם יוניליוור
מקרר גלידות בן אנד ג'ריס בחנות בירושלים
בישראל מיוצרות גלידות בן אנד ג'ריס על ידי חברת AQP ("מוצרי איכות אמריקאים בע"מ", באנגלית: American Quality Products), בהובלת אבי זינגר, ברישיון מטעם החברה העולמית במפעל באזור התעשייה בבאר טוביה, החל משנת 1982, המותג הבינלאומי הראשון שיוצר בישראל.

לכל הטעמים תעודת כשרות מטעם הרבנות של קריית מלאכי. לחלק מהטעמים יש כשרות נוספת מטעם בד"ץ בעלז.

הגלידות נמכרות במרכולים במכלים בנפח של פיינט, כ-470 מ"ל. בנוסף לכך, לחברה שתי חנויות מפעל: האחת ביבנה, והשנייה באזור תעשייה באר טוביה. החברה מאפשרת הזמנה של "עגלות גלידה" לאירועים.

במאי 2013 הושקו בישראל, בהשקעה של מיליון שקלים וחצי, ארבעה טעמים של יוגורט יווני, שיוצרו במפעל הישראלי של החברה אך כיום כבר אינם מיוצרים.

בנוסף בן אנד ג'ריס השיקו בישראל גלידה מיוחדת בטעם חרוסת לכבוד חג הפסח. הושקה בישראל גם גלידה מיוחדת לכבוד הבחירות לכנסת העשרים ושלוש.

### החרם על יהודה ושומרון

ב-2012 הארגון "ורמונט למען שלום הוגן בפלסטין" (VTJP) יצר קשר עם בן כהן וג'רי גרינפילד, לאחר שפורסם כי הגלידה שמיוצרת בישראל נמכרת גם מעבר לקו הירוק. הארגון חילק עלונים במחאה במקומות ייעודיים בוורמונט, בניו יורק, ובקליפורניה, במהלך חגיגות החברה באפריל 2013 ובאפריל 2014. מאז נובמבר 2014 232 ארגונים פרו פלסטינים ברחבי ארצות הברית ובשבע עשרה מדינות שונות ברחבי העולם חתמו על מכתב שנכתב על ידי VTJP ולחצו על החברה להחרים את ההתנחלויות.

ב-19 ביולי 2021 הודיעה החברה העולמית על כוונתה להפסיק את מכירת מוצריה ב"שטחים הפלסטיניים הכבושים". כיוון שהזכיין הישראלי סירב להיענות לדרישה זו, הודיעה החברה העולמית שהזיכיון שלו יסתיים בסוף שנת 2022, והחברה תחפש הסדר אחר להמשך פעילותה בישראל.

בתגובה קראו פוליטיקאים ישראלים מן הימין, כגון איילת שקד ויוסי דגן (ראש המועצה האזורית שומרון), לרכישה מוגברת של מוצרי בן אנד ג'ריס בישראל, כל עוד הייבואן הנוכחי מחזיק בזיכיון. אחדות ממדינות ארצות הברית, בהן מדינת ניו יורק, ניתקו בעקבות המהלך את קשרי המסחר שלהן עם בן אנד ג'ריס ועם חברת האם יוניליוור, ואף פתחו בהליכים נגדן בחשד לעבירה על חוקים האוסרים חרם על ישראל. מדינות אחרות, כמו אריזונה, טקסס וניו ג'רזי, הודיעו על חרם נגדי שלהן על בן אנד ג'ריס ויוניליוור, במסגרתו יופסקו ההשקעות בחברות. מספר מדינות, בהן פלורידה ואילינוי, הודיעו כי יצטרפו לצעד אם החברה לא תחזור בה מההחלטתה. קרן הפנסיה של מדינת ניו יורק הכריזה על כוונתה למכור את אחזקותיה ביוניליוור.

במאמר אורח שפרסמו מייסדי החברה (בן כהן וג'רי גרינפילד) בניו יורק טיימס ב-28 ביולי 2021 הם אמרו "לדעתנו, הפסקת מכירת הגלידה בשטחים הכבושים היא אחת ההחלטות החשובות ביותר שהחברה קיבלה ב-43 שנותיה", וכי הפסקת הפעילות שם אינה חרם על ישראל. עוד הסבירו כי לדעתם מדובר ב"החלטה חשובה המקדמת שלום".

במרץ 2022 הגיש אבי זינגר, הזכיין הישראלי והבעלים של AQP תביעה נגד יוניליוור על הפסקת החוזה שלא כדין, ועל כך שהדרישה לא לשווק את הגלידה בשטחי יהודה ושומרון מהווה הפרה של חוק איסור החרם על ישראל והחוק למניעת פגיעה במדינת ישראל באמצעות חרם.

בפשרה בין הצדדים ביוני 2022 רכש זינגר מחברת יוניליוור (חברת האם של בן אנד ג'ריס) את זכויות הייצור והשיווק של הגלידה, ולמעשה חברת AQP (בבעלות אבי זינגר) הפכה להיות יצרן ומפיץ עצמאי במנותק מבן אנד ג'ריס העולמית. כמו כן הוסכם כי חברת AQP של זינגר תהיה בעלת הזכויות הבלעדיות על הלוגו של בן אנד ג'ריס בעברית ובערבית, והוא יוכל להמשיך את פעילות המפעל ללא הגבלת זמן או מגבלת מכירה בכל רחבי ישראל ויהודה ושומרון.

הושגה הסכמה בין הצדדים לפיה האריזות יוחלפו לכאלו שהכיתוב בהן יהיה בעברית ובערבית - ולא באנגלית. כמו כן, תמונתם של מייסדי החברה, בנט כהן וג'רי גרינפלד, תוסר מהאריזה בישראל. בן אנד ג'ריס ישראל תמשיך לייצר את הגלידות באמצעות הפורמולות המקוריות של בן אנד ג'ריס העולמית.

הנהלת בן אנד ג'ריס העולמית הצהירה כי היא מתנגדת למהלך זה וכי מכירת גלידות ב"שטחים הפלסטינים הכבושים אינה עומדת עם ערכי החברה" וב-5 ביולי 2022 בן אנד ג'ריס העולמית תבעה את חברת האם יוניליוור במטרה לחסום את המכירה לזכיין הישראלי. במקביל החל תהליך גישור בין החברות על מנת להסדיר את המחלוקת ביניהן. ב-22 באוגוסט פורסם כי בן אנד ג'ריס העולמית הפסידה בתביעה נגד חברת האם שלה יוניליוור ובעקבות כך חברת בן אנד ג'ריס ישראל תוכל להמשיך בהסדר שיאפשר את מכירת מוצרי הגלידות בכל רחבי ישראל, כולל ביהודה ושומרון.

ראו גם
------

* בסקין-רובינס
* האגן דאז

קישורים חיצוניים
----------------

ויקישיתוף מדיה וקבצים בנושא **בן אנד ג'ריס** בוויקישיתוף
* 

* אתר האינטרנט הרשמי של בן אנד ג'ריס (באנגלית)
* בן אנד ג'ריס, ברשת החברתית פייסבוק

* בן אנד ג'ריס, ברשת החברתית אקס (טוויטר)

* בן אנד ג'ריס, ברשת החברתית אינסטגרם

* בן אנד ג'ריס, באתר פינטרסט
* אתר האינטרנט הרשמי של זכיין בן אנד ג'ריס בישראל
* מתן צור, מה קורה בתוך מפעל הגלידה של בן אנד ג'ריס?, באתר nrg‏, 7 באוגוסט 2015
* שחר סמוחה, ‏בן אנד ג'ריס השיקה טעם חדש ויצאה למלחמה בטראמפ. המנכ"ל הישראלי מנסה להרגיע, באתר גלובס, 15 בדצמבר 2018
* אתר למנויים בלבד הדר קנה, דוד וגוליית - גרסת הגלידה: זכיין בן אנד ג'ריס בישראל נלחם בענקית, באתר TheMarker‏, 30 בינואר 2022
* אתר למנויים בלבד דווין לאונרד, דאשה אפנסייבה, בלומברג ביזנסוויק, המלחמה הקרה של בן אנד ג'ריס, באתר TheMarker‏, 11 באפריל 2023

הערות שוליים
------------

1. ↑  בן אנד ג'ריס תישאר בישראל? יוניליוור בהצהרה דרמטית, באתר אייס, 12 בפברואר 2022
2. ↑  אסף אביר, **לא ספר בישול**, הוצאת זמורה ביתן, 2019, עמוד 35.
3. ↑  בשורה: בן אנד ג'ריס יוציאו גלידה טבעונית, באתר ‏מאקו‏, 11 ביוני 2015
4. ↑  בן & ג'ריס משיקים לראשונה גלידה טבעונית, באתר ‏מאקו‏, 4 בפברואר 2016
5. ↑  SUNY Oswego, University of Houston, Twitter Twitter, Everything You Need to Know About Earth's Orbit and Climate Change, Treehugger (באנגלית)
6. ↑  בן אנד ג'ריס תהפוך לרשת סחר הוגן גלובלית עד סוף 2013, באתר וואלה!‏, 19 בפברואר 2010
7. ↑  Ben and Jerry's ice cream hurting reef: Qld govt, Brisbane Times, ‏2014-04-28 (באנגלית)
8. ↑  A scoop for sharing: Ben & Jerry's founder makes Bernie Sanders flavor, TODAY.com (באנגלית)
9. ↑  Ben & Jerry's Co-Founders Arrested During Protest, PEOPLE.com (באנגלית)
10. ↑  , Twitter
11. ↑  Lisa Magnusson: Kliv inte på Ben & Jerry's "kärlekståg" | Metro, web.archive.org, ‏2018-06-12
12. ↑  Uppmanar till bojkott efter glassjättens flyktingutspel, www.aftonbladet.se (בשוודית)
13. 1 2  בן & גריס משיקה גלידת מחאה נגד טראמפ ומגלה סובלנות כלפי אנטישמיות - חדשות רוטר, באתר Rotter.net
14. ↑  MultiVu-PR Newswire, Together, PeCAN Resist!, Multivu (באנגלית)
15. ↑  Ben & Jerry’s Responds To Criticism Of Partnering With Linda Sarsour Of The Women’s March, dailycaller.com (באנגלית אמריקאית)
16. ↑  Ben & Jerry's Launch New "Resist" Flavor with Antisemites, Israel Unwired, ‏2018-11-01 (באנגלית אמריקאית)
17. ↑  Jenny G. Zhang, Ben and Jerry Hope You’ll Feel the Bern With a Limited-Edition Ice Cream for Bernie Sanders, Eater, ‏2019-08-06 (באנגלית)
18. ↑  Megan Graham, Ben & Jerry's joins boycott of Facebook and Instagram ads in the U.S. CNBC, ‏2020-06-23 (באנגלית)
19. ↑  "Patel takes on Ben and Jerry's over migrant boats". *BBC News* (באנגלית בריטית). 1 באוגוסט 2020. נבדק ב-12 באוגוסט 2020. `{{cite news}}`:  (עזרה)
20. ↑  @benandjerrysUK (11 באוגוסט 2020). "Hey @PritiPatel we think the real crisis is our lack of humanity for people fleeing war, climate change and torture. We pulled together a thread for you." (Tweet) – via Twitter. `{{cite web}}`:  (עזרה)
21. ↑  ציוץ בטוויטר של בן אנד ג'ריס בריטניה, 11 באוגוסט 2020
22. ↑  Ben & Jerry’s calls to ‘impeach’ Trump as brands like Coca-Cola and Chevron break their silence on the Capitol insurrection, adage.com, ‏2021-01-07 (באנגלית)
23. ↑  עשה עלייה: היוגורט היווני הקפוא של בן אנד ג'ריס, באתר ynet, 27 במאי 2013
24. ↑  בן&ג'ריס משיקה גלידה לבחירות, באתר www.israelhayom.co.il
25. ↑  Vermonters for Justice in Palestine – Equal Justice First (באנגלית)
26. ↑  Ben & Jerry’s Will End Sales of Our Ice Cream in the Occupied Palestinian Territory,  (באנגלית)
27. ↑  בן אנד ג'ריס: מפסיקים למכור גלידות בהתנחלויות, באתר ynet, 19 ביולי 2021
28. ↑  חזקי ברוך, שקד מגייסת את האוונגליסטים נגד החרם של בן אנד ג'ריס העולמית: "תרכשו גלידות אחרות", באתר ערוץ 7, 22 ביולי 2021
29. ↑  עדו בן פורת, יוסי דגן במפעל בן אנד ג'ריס ישראל: "לרכוש גלידה ולחזק את החברה האמיצה הזו", באתר ערוץ 7, 23 ביולי 2021
30. ↑  החרם של בן אנד ג'ריס נגד ישראל: גם טקסס תטיל סנקציות על יוניליוור, באתר גלובס, 24 בספטמבר 2021
31. ↑  מכת נגד: אריזונה מחרימה את בן אנד ג'ריס, באתר ערוץ 7
32. ↑  אתר למנויים בלבד דפנה מאור, מדינת ניו יורק מצטרפת לחרם על בן אנד ג'ריס: תמכור אחזקותיה ביוניליוור, באתר TheMarker‏, 30 באוקטובר 2021
33. ↑  אתר למנויים בלבד בנט כהן וג'רי גרינפילד, מייסדי בן אנד ג'ריס: הפסקת הפעילות בשטחים הכבושים אינה חרם על ישראל, באתר הארץ, 29 ביולי 2021  
We’re Ben and Jerry. Men of Ice Cream, Men of Principle. New York Times, July 28, 2021
34. ↑  Ben & Jerry’s Israel distributor sues ice cream maker, parent company over boycott, באתר זמן ישראל, ‏3 במרץ 2022 (באנגלית).
35. ↑  Ben & Jerry’s Israel, parent company Unilever reach deal to end settlement boycott, באתר זמן ישראל, ‏29 ביוני 2022 (באנגלית).
36. ↑  איתמר אייכנר, מירב קריסטל, הסכם מול יוניליוור: הזכיין הישראלי ימשיך למכור גלידת בן אנד ג'ריס בהתנחלויות, באתר ynet, 29 ביוני 2022.
37. ↑  אתר למנויים בלבד דפנה מאור, בן אנד ג'ריס: מתנגדים למכירת החברה בישראל על ידי יוניליוור, באתר TheMarker‏, 30 ביוני 2022.
38. ↑  בן אנד ג'ריס מנסה לסכל את מכירת הגלידות בהתנחלויות: "מנוגד לערכינו", באתר ynet, 6 ביולי 2022.
39. ↑  הפסד לבן אנד ג'ריס: גלידות המותג ימשיכו להימכר ביהודה ושומרון, באתר ‏מאקו‏, 22 באוגוסט 2022

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007456879905171
* LCCN: n88114603
* SNAC: w6dc8tsm
* VIAF: 127947570
* WorldCat: lccn-n88114603

 |